אז מיכל פתחה לי את החורף בחום. אחרי דייט השוקו המוצלח בינינו היה לי ברור שכל גשם יביא איתו דייט כירבולי בתצורה חדשה, או לפחות לשם כיוונתי. החזאים טענו שבשבוע הזה אלוהים משחק אתנו והגשם יבקר יום כן ויום לא וממש כך היה. בתזמון מושלם הגורל יצר לי רצף של דייטים בצפיפות מדויקת שלא תעייף אף אחד מאתנו ומצד שני תוליך אותנו בשביל קסום, נעים וחמים לזוגיות שרוקמת עור וגידים.
הגשם השני הגיע יומיים אחריי ששתינו שוקו יחד ואני קפצתי על ההזדמנות להתקדם עם החיזיון שהיה לי באותו ערב מול המחשב. שאלתי את מיכל אם היא בעניין להצטרף אליי ל"סרט קלישאתי שמתאים לימים חורף טרופים אלה" והיא ישר נענתה בחיוב כשהיא משועשעת מההגדרות שלי לאסטרטגיות השיווק המוצלחות של בתי הקולנוע שמנצלים את החורף להיות מוקד דייטים לוהט ואטרקטיבי לאלה המנסים להכיר אחד את השנייה אך להישאר יבשים ובריאים בסוף כל דייט.
אספתי את מיכל וניסינו לפלס דרכנו בתוך הגשם המטורף כשהאוטו שלי ממש שוחה בין שלולית לשלולית. ישבנו באוטו כמה דקות בחניה של הקולנוע מקווים שהגשם יעשה הפוגה קלה וייתן לנו לדלג לתוך המבנה מבלי שנרטב על לשד עצמותינו. בזמן שחיכינו להפוגה שמתי לב למשהו משונה, יחסית לעובדה שמדובר רק בתחילתו של החורף, לגשם השני לעונה, מיכל הייתה לבושה יותר מדיי. אם אתם לא מבינים למה אני מתכוון, הנה אני מסביר. בהווייתי אני סובל מחום, כשהחורף מגיע אני מאלה שחוזרים לחיים. זו התקופה הכי פעלתנית שלי, עם הכי הרבה אנרגיות ועם מוטיבציית החיים הגבוהה ביותר משאר חודשי השנה. כשראיתי את מיכל לובשת 2 גופיות מתחת לחולצה השחורה ומעליה ג'קט וצעיף (מדובר בארבע וחצי שכבות לספירתי) הביטחון שלי בנוגע לזוגיות הזו התחיל להתערער. אני לא אוכל לחיות עם מישהו שחיה עשר מעלות תחתיי כי בהכרח זה אומר שהחורף הזה יהפוך לקיץ אצלי בחיים ואני לא יכול לתת לזה לקרות.
הנחתי למחשבות הטורדניות וניצלנו הפוגה של הגשם להתגנב למבנה. בקופות קנינו פופקורן ענק כי אחרי הכול מדובר בחורף קשה וצריך אוכל מנחם, וכששאלתי את מיכל מה היא שותה התשובה שלה הדליקה אצלי את אותה נורה, "קר לי מדיי לשתייה קרה. אני מוותרת". אנחנו רק בדייט שני ורציתי להאמין שמדובר בנימוס ובתירוץ בלבד ולכן הנחתי לתשובה הזו להתפזר כמו אדי הקור בחלל. בתוך האולם מיכל כבר לא הצליחה להחזיק מעמד וביקשנו שמיכה מהסדרן. הדרך חזרה הביתה הייתה עבורי עמוסת מחשבות ובטירוף שאין לו הסבר ניסיתי לפתור את הבדלי הטמפרטורה בינינו כדי שלא אצטרך לוותר עליה ולהוציא אותה מחיי.